**С Т А Н О В И Щ Е**

от

**проф. БУЯН ФИЛЧЕВ**

за присъждане на образователната и научна степен „Доктор“

Професионално направление 1.3. Педагогика на обучението по

(Методика на обучението по изобразително изкуство)

Софийски университет „Св. Климент Охридски“

Факултет по науки за образованието и изкуствата

Катедра „Визуални изкуства“

дисертационен труд на тема:

**СЪВРЕМЕННИ ТЕНДЕНЦИИ В ГРАФИЧНИЯ ДИЗАЙН И ПРИЛОЖЕНИЕТО МУ ПРИ СЪЗДАВАНЕ НА УЧЕБНИЦИ, УЧЕБНИ ПОМАГАЛА И РЕКЛАМНИ МАТЕРИАЛИ**

на

**ас. Явор Спасов Грънчаров**

Научен ръководител:

**проф. Буян Филчев**

**Данни за докторантурата**

1. Начало на докторантурата 01.02.2008 г. заповед № РД20-120

от 24.01.2008 г. Срок на завършване 01.02.2011 г.

1. Тема на дисертацията:

**„Съвременни тенденции в графичния дизайн и приложението му при създаване на учебници, учебни помагала и рекламни материали“**

3. Научен ръководител проф. Буян Филчев

4. Публикации във връзка с дисертацията (4):

Явор Грънчаров. „Обучението по графичен дизайн на границата между изкуство и наука. В: 120 години СУ „Св. Климент Охридски“ и развитие на педагогическата наука. Доклади на Шестата Есенна Научна Конференция на ФНПП. “ София, 21-22 Ноември 2008, стр. 627-634. Изд. „ВЕДА СЛОВЕНА – ЖГ“, София, 2008.

Явор Грънчаров. Съвременни тенденции и средства в графичния дизайн при създаване на фирмено лого. Годишник на Софийския университет „Св. Климент Охридски“ – ФНПП, Том 102, стр. 121-142, Унив. изд. СУ „Св. Климент Охридски“, София, 2010.

Явор Грънчаров. „Електронният учебник – съвременно ефективно средство за дистанционно обучение“. В: Образователни иновации в сферата на визуалните изкуства (Сборник статии), СУ „Св. Климент Охридски“, ФНПП, Катедра „Изобразително изкуство“, стр. 72-86., Изд. „Симолини“, София, 2010.

Явор Грънчаров. „Илюстрациите в училищните учебници – видове, функции, роля и значението им за развитие на познанието, мисленето и визуалната култура“. Електронно списание за наука, култура и образование, Брой 4. СУ „Св. Климент Охридски“, ФНПП, 2015. <http://fnpp.uni-sofia.bg/?page\_id=204> (посетен на 04.06.2019)

Дисертационният труд включва увод, три глави, изводи, заключение приноси, публикации свързани с дисертационната тема и списък на използваните информационни източници. Той е с обем 328 страници, от които 238 страници изложение, 24 страници списък на информационните източници и приложение от 66 страници с 222 фигури, оформено в отделно книжно тяло. Изложението съдържа 92 диаграми и 5 таблици. Литературният списък включва общо 295 информационни източници, от които 94 на кирилица, 132 на латиница, 49 интернет източници и 20 интернет сайта.

Като цяло  **оригиналността на труда** е без всякакво съмнение, тъй като лично аз не съм попадал на труд с такава проблематика през последните години. Материята за която става дума е сравнително нова и се развива в изключително динамични темпове.

**УВОД**

В **уводната част** пределно ясно са очертани и обосновани избора на темата и актуалността на проблема.

Съдържа обосновка на **Необходимостта и актуалността на дисертационната тема,** тъй катоедин от недостатъците на повечето съвременни учебници в България е, че днес се обръща преди всичко внимание на научното им съдържание, като се недооценява ролята на визуализацията в тях – основна задача на графичния дизайн.

Същото се отнася и до рекламните материали на учебна литература. Подобно на всички други видове реклама, днес изготвянето им е особено актуално, във връзка с все по-разширяващия се пазар на учебници и учебни помагала и нарастващата конкуренция между многобройните издателства, занимаващи се с това.

Изяснени са основните задачи – в теоретичен и в практически аспект. Представена е хипотезата, конкретизиран е контингентът, с който е проведен педагогическият експеримент. Изведени са основният понятиен апарат и методите, използвани в изследването. Уводът е структуриран по всички правила, като включва:

***Изследователски проблем*,**

***Обект на изследването****,*

***Предмет на изследването****,*

***Цел на изследването***,

***Задачи на изследването,***

***Хипотеза на изследването,***

***Контингент,***

***Методи на изследване***:

историко-хронологичен; социо-културен; психолого-педагогически; структурно-функционален; когнитивен; качествен анализ; метод на сравнителния анализ; емпиричен, експериментален метод

***Структура на дисертационния труд .***

По отношение на композиционно-тематичната структура, дисертационният труд е структуриран в три основни глави. Изготвените приложения, които допълват или онагледяват различни части от разработването на дисертацията, са поместени в отделно книжно тяло.

**В глава 1. – „Графичният дизайн в системата на визуалните комуникации**“ са изучени и точно определени същността, роля и кратка история на графичния дизайн и основните му функции: ***информативна, реторична, декоративно-естетическа****,* и връзката му с достиженията на научно-техническия прогрес и информационните технологии, включително и компютърните.

Грамотно и без излишни подробности е представено развитието на **графичния дизайн и илюстрацията в България,** като тенденции и автори, както и дейността на много дизайнери и илюстратори, свързана с художественото проектиране на учебна литература.

Изяснени са елементите и принципите на графичния дизайн. Във връзка с изпълнение на докторантската тема, са посочени и характеризирани някои от най-популярните съвременни тенденции и подходи в графичния дизайн, и в частност за 2019 г. Определени са и видовете компютърна графика и свързаните с нейната реализация компютърни програми. В т. 1.6 „**Шрифт и типография“** се обосновава ясно тезата, че шрифта и типографията са основни компоненти в графичния дизайн. Не по-малка е и ролята на илюстративния материал. Композицията и цвета също са обект на изследването. Определена е същността на понятието „реклама“ и мястото и в графичния дизайн. Обстойно е изяснена ролята на полиграфията за получаване на необходимото качество на крайния продукт. На днешния етап, полиграфията предлага все по-широки и разнообразни възможности на начините на печат, на съвременните технологии и на приложението им.

**В глава 2. – „Училищни учебници и учебни помагала“** са изучени и изяснени същността, ролята и функциите на традиционните учебници и учебни помагала. В наши дни, учебникът е не е само „книга“ за усвояване, разбиране и запаметяване на материала, предаден от учителя по време на урока в клас. Неговата обучаваща, възпитаваща и развиваща (включително и художествения вкус) роля става все по-значима.

**Санитарно‒хигиенни изисквания при изготвянето на учебните издания** включват: ***основни изисквания за текста (шрифт и типография), полиграфически изисквания, хигиена на четенето***, тъй като продължителното четене, без прекъсвания може да доведе до болка в очите. Затова е необходимо, да се определят оптималните граници за продължителността на четене за различните възрастови групи учащи се, както и оптималните условия за неговото здравословно и успешно провеждане.

В т. 2.4 „**Електронен учебник – основни характеристики**“ е засегната актуалната тема за електронния учебник, като постоянно развиващо се обучаващо, ръководно и контролиращо средство, което предоставя актуален и ефективен начин за придобиване на знания в специализирана информационна среда. Съпоставени са и предимствата и недостатъците на печатните и електронните учебници. Но независимо от вида на учебника и учебното помагало, те винаги са продукт на графичния дизайн.

**Глава 3. – „Експериментален модел на учебници, учебни и рекламни материали“** конкретизира смисъла и съдържанието на дисертационния труд. Тук се запознаваме с реализацията на основната цел на труда а именно – създаване на учебници, учебни помагала и рекламни материали свързани със съвременните тенденции в графичния дизайн.

На първо място много важен е избора на учебници и учебни помагала – основа за създаването на експерименталния дизайн. Ясно се различават двете възрастови групи.

Избор на учебниците и учебните помагала, участващи в качеството си на „контролен дизайн“.

**За четвърти клас бяха избрани:** „Човекът и обществото“ и „Човекът и природата“.

**За седми клас бяха избрани:** „Биология и здравно образование“ и „Физика и астрономия“ (нови за учебната 2018/2019 година).

Представена е **таблица** с последователните работни етапи и отделеното за тях време при създаването на експерименталния графичен дизайн. Докторанта по никакъв начин не се намесва в съдържанието на текста на отделните уроци взети от конкретни учебници в качеството им на „контролен дизайн“. Следва създаването на продуктите на „***Експерименталния дизайн на учебници и учебни тетрадки за четвърти и седми клас“,*** за които може да се говори много дълго и подробно (тъй като тук е свършена огромна и много качествена работа), но това не е обект на едно становище. Мисля, че визуалният материал към дисертацията убедително ще свърши това. Тук е мястото да се отбележи и високото ниво на създаването на печатни рекламни материали за учебната литература – **Листовка; Банер - Roll-up; Плакат; Билборд; Календари – стенен и настолен.**

 **3.2. – „Емпирично изследване“** Експерименталното изследване в настоящата работа, е подчинено на когнитивната таксономия на американския учен, психолог по методите на обучението Бенджамин Блум и в частност на афективната таксономия, разработена много по-късно от Дейвид Кратуол. Така се стига и до избора на методи и инструментариум за провеждане на емпиричното изследване. Същинското изследване се базира на попълването на **„Въпросниците“** за контролния и експерименталния дизайн. Всички въпроси и отговори във въпросницитеза експерименталния и контролния дизайн са еднакви, като на половината от въпросниците присъства текста графичен дизайн – *експериментален*, а на другата половина текста графичен дизайн – *контролен*, според дизайна, който трябва да оценяват учениците или учителите, съобразно въпросниците. Попълването (даването на отговори) на изготвените въпросници от учениците, се проведе със съдействието на учителите в часовете предвидени за съответния учебен предмет и клас, при присъствието и под наблюдението на докторанта. Дизайнът на учебниците и тетрадките (контролен и експериментален) бе подложен на оценка и от страна на учителите, и това беше важно, защото учителят е този, който прави избор на един учебник.

Обобщените резултати от емпиричните проучвания за двете училища, показват ясно (това може да се констатира от диаграмите), че приложеният *експериментален* дизайн при оформлението на учебниците и учебните помагала е по-разбираем и в по-голяма степен одобряван от учениците от четвърти и седми класове.

Резултатите от емпиричното проучване ясно показаха ролята и значението на графичния дизайн при оформлението на учебници и учебни помагала към тях, при което той се проявява в качеството му на ефективен комуникативен инструмент за визуална грамотност и възпитаване на художествен вкус.

**Изводите** са много ясни и точни, като са формулирани в 6 точки, и недвусмислено показват ефективността на емпиричното изследване и правилната методика с която е проведено. Използваната от дисертанта методика и качеството на разработката от езикова гледна точка са на ниво.

Същото се отнася и за коректността на автореферата на дисертацията.

**Приносите** са ясни, обосновани и съвсем конкретни. Те обобщават добре свършената работа от дисертанта и определено са както научно, така и практически приложими.

Въз основа на всичко казано по-горе считам, че представеният за рецензиране дисертационен труд отговаря на изискванията на Закона за РАСРБ и му давам обща положителна оценка.

Предлагам на докторанта **ас. Явор Спасов Грънчаров** да бъде присъдена образователната и научна степен „**доктор**“ по научната специалност / Професионално направление 1.3. Педагогика на обучението по (Методика на обучението по) изобразително изкуство.

09.10.2019 г. София Проф. Буян Филчев